b'\n_START_ARTICLE_\nGordon Ramsay\n_START_SECTION_\nZa\xc4\x8detki\n_START_PARAGRAPH_\n\xc4\x8ceprav po rodu \xc5\xa0kot, je Gordon od svojega 5. leta odra\xc5\xa1\xc4\x8dal v kraju Stratford-Upon-Avon v Angliji. Imel je te\xc5\xbeko otro\xc5\xa1tvo, ki ga je zaznamovalo predvsem nasilno vedenje o\xc4\x8deta, ki je bil pijanec in \xc5\xbeenskar. Mama je bila sicer odli\xc4\x8dna kuharica, vendar Gordonova najve\xc4\x8dja strast je bila takrat nogomet. Kuhar je postal po naklju\xc4\x8dju, ko je moral zaradi resne po\xc5\xa1kodbe kolena pri 17 letih opustiti obetavno kariero nogometa\xc5\xa1a pri \xc5\xa1kotskem mo\xc5\xa1tvu Glasgow Rangers. Ker ni imel veliko izbire, se je nazadnje vpisal na gostinski kolid\xc5\xbe in zaklju\xc4\x8dil izobra\xc5\xbeevanje iz hotelskega upravljanja.  _NEWLINE_Na za\xc4\x8detku je delal v ve\xc4\x8d hotelih in restavracijah, vendar se je njegova pot do kuharskega mojstra za\xc4\x8dela pravzaprav leta 1986 v restavraciji Harvey\'s pod mentorstvom angle\xc5\xa1kega kuharskega mojstra Marca Pierre Whitea.  White, ki je bil znan tako po kulinari\xc4\x8dni virtuoznosti kot tudi po vzkipljivosti, je bil sprva Gordonov velik vzornik, vendar po nekaj manj kot treh letih, se je Ramsay naveli\xc4\x8dal njegovih nenehnih izbruhov in nasilni\xc5\xa1tva ter se odlo\xc4\x8dil, da \xc5\xbeeli nadaljevati kariero v Franciji. White mu je to odsvetoval in mu priporo\xc4\x8dil, naj ostane v Londonu in za\xc4\x8dne delati pri Albertu Rouxu v restavraciji Le Gavroche. Tam je Ramsay ostal eno leto, nato pa le od\xc5\xa1el v Francijo, kjer se je tri leta izpopolnjeval v ve\xc5\xa1\xc4\x8dinah francoske kuhinje pri tamkaj\xc5\xa1njih mojstrih kot sta Guy Savoy in Jo\xc3\xabl Robuchon.\n_START_SECTION_\nGlavni kuhar\n_START_PARAGRAPH_\nLeta 1993 je postal glavni kuhar v novo odprti restavraciji Aubergine.  V treh letih delovanja je bila restravracija nagrajena z dvema Michelinovima zvezdicama, Ramsay pa je s 27 leti postal najmlaj\xc5\xa1i kuhar, ki mu je to uspelo. _NEWLINE_Leta 1998 je, star 31 let, v mestu Chelsea odprl svojo restavracijo, Gordon Ramsay, ki je 19. januarja 2001 dobila svojo tretjo Michelinovo zvezdico. Oktobra 2001 je odprl Gordon Ramsay at Claridge\'s, ki je dobila Michelinovo zvezdico leta 2003. Leto zatem je odprl P\xc3\xa9trus, ki ima v letu 2008 trenutno dve Michelinovi zvezdici.\n_START_SECTION_\nPisec kuharskih knjig\n_START_PARAGRAPH_\nPrvo kuharsko knjigo, z naslovom Passion for Flavour, je izdal leta 1996. Kmalu je sledilo ve\xc4\x8d knjig, ki so postale velike uspe\xc5\xa1nice, med njimi: Passion for Seafood (1999); A Chef for all Seasons (2000); Just Desserts (2001); Gordon Ramsay Makes it Easy (2005); Gordon Ramsay\xe2\x80\x99s Sunday Lunch (2006); Gordon Ramsay\xe2\x80\x99s Fast Food (2007); Gordon Ramsay, 3 Star Chef (2007; Gordon Ramsay\xe2\x80\x99s Healthy Appetite (2008); Gordon\xe2\x80\x99s Ramsay\xe2\x80\x99s Cooking for Friends (2008). _NEWLINE_Oktobra 2006 je izdal svojo avtobiografijo, z naslovom Humble Pie, ki je kmalu po izidu postala uspe\xc5\xa1nica. V njej opisuje svoje \xc5\xbeivljenje v kuhinji in izven nje.\n_START_SECTION_\nTelevizijska osebnost\n_START_PARAGRAPH_\nMaja 2004 je za angle\xc5\xa1ko televizijo Channel 4 posnel serijo kuharskih oddaj, z naslovom Ramsay\'s Kitchen Nightmares, ki je dobila nagrado Bafta in mednarodnega Emmya. Kmalu zatem je sledila serija Hell\'s Kitchen, v kateri je Gordon u\xc4\x8dil kuhati skupino zvezdnikov. Leta 2005 je pri\xc5\xa1la na spored njegova nova serija The F-Word, 2007 pa je za ameri\xc5\xa1ko televizijo posnel \xc5\xa1e ameri\xc5\xa1ko razli\xc4\x8dico serije Hell\'s Kitchen, ki ji je sledila \xc5\xa1e serija Kitchen Nightmares.\n_START_SECTION_\nZasebno \xc5\xbeivljenje\n_START_PARAGRAPH_\nIma dve sestri Yvonne in Diano ter brata Ronalda.  Je levi\xc4\x8dar.  V letu 2008 je deveti\xc4\x8d pretekel Londonski maraton. Njegov cilj je prete\xc4\x8di maraton \xc5\xa1e v letu 2009. _NEWLINE_Od leta 1996 je poro\xc4\x8den s Cayetano Elizabeth Hutcheson. Ima pet otrok: h\xc4\x8derko Holly in sina Jacka, ki sta dvoj\xc4\x8dka, h\xc4\x8derki Megan in Matildo ter sina Oscarja.\n_START_SECTION_\nNagrade in dose\xc5\xbeki\n_START_PARAGRAPH_\nRamsay je eden izmed samo treh kuharjev v Veliki Britaniji, ki imajo restavracijo s tremi Michelinovimi zvezdicami . Druga dva sta Heston Blumenthal in Alain Roux._NEWLINE_Leta 1995 je od angle\xc5\xa1ke kraljice dobil priznanje Red britanskega imperija.  _NEWLINE_Julija 2006 je dobil tretjo nagrado Catey, najpomembnej\xc5\xa1o nagrado, ki se v Veliki Britaniji podeljuje za dose\xc5\xbeke v gostinstvu in hotelirski industriji. S tem je postal \xc5\xa1ele tretji \xc4\x8dlovek, ki mu je to uspelo. Druga dva sta Michel Roux ter Andrew in Jacquie Pern.  _NEWLINE_Leta 2006 je bil enajsti\xc4\x8d zapored razgla\xc5\xa1en za najbolj\xc5\xa1ega kuharja v Londonu. _NEWLINE_Vodi\xc4\x8d po restavracijah, Harden\'s, je njegovo, s tremi Michelinovimi zvezdicami nagrajeno restavracijo Gordon Ramsay, osem let zapored proglasil za najbolj\xc5\xa1o restavracijo v Londonu. Za leto 2009 pa bo ta naziv pripadal drugi Ramsayevi restavraciji P\xc3\xa9trus, ki jo vodi njegov biv\xc5\xa1i u\xc4\x8denec in prijatelj Marcus Wareing. _NEWLINE_Revija Forbes ga je avgusta 2008 razglasila za tretjega najve\xc4\x8djega zaslu\xc5\xbekarja ($7.5 milijona prihodkov na leto) med t. i. "zvezdni\xc5\xa1kimi kuharji".  _NEWLINE_Po besedah Chrisa Hutchesona, ki je Ramsayev tast in direktor zdru\xc5\xbebe Gordon Ramsay Holdings, ima Gordon Ramsay v letu 2008 15 milijonov funtov prihodka, kar ga uvr\xc5\xa1\xc4\x8da na sam vrh najbolje pla\xc4\x8danih kuharjev na svetu.'